‘Nie genoeg bewyse’ om lodge-eienaar te vervolgHerman van Tonder. Foto: Via Facebook. Herman van Tonder, eienaar van die bekende Mbizi-lodge buite Bela-Bela in Limpopo, is Dinsdag in die hooggeregshof in Polokwane vrygespreek van die moord op sy vrou. Van Tonder (50) se vrou, Elrina (42), is op 6 November 2014 dood. Van Tonder is sowat vier jaar later in hegtenis geneem in verband met haar moord. Volgens Mashudu Malabi-Dzhangi, woordvoerder van die Nasionale Vervolgingsgesag (NVG) in Limpopo, kon die staat die hof nie met sy bewyse oortuig dat Van Tonder Elrina vermoor het nie. Van Tonder is gevolglik vrygespeek. “Die NVG sal die uitspraak onder die loep neem om verder ŉ besluit te neem,” het Malabi-Dzhangi gesê. Maroela Media het vroeër berig Van Tonder en Elrina was die aand voor haar dood alleen by die huis. Van Tonder het die volgende oggend met sy vrou se liggaam by die hospitaal opgedaag. Van Tonder het beweer Elrina het in sy teenwoordigheid gesterf aan natuurlike oorsake en/of siekte. Dit was duidelik dat sy al ŉ geruime tyd dood was en sy het enkele sigbare beserings gehad. Volgens die staat het ŉ nadoodse ondersoek later getoon dat Elrina verwurg is. Van Tonder het sewe jaar lank volgehou dat hy onskuldig is.